פייר-אמיל הויביאו

פייר-אֶמִיל קורדט הוֹיִבִּיַאוּ (בדנית: Pierre-Emile Kordt Højbjerg, נולד ב-5 באוגוסט 1995 בקופנהגן שבדנמרק) הוא כדורגלן דני המשחק בעמדת הקשר באולימפיק מרסיי מליג 1 ובנבחרת דנמרק. עד להגעתו לבאיירן מינכן, שיחק הויביאו בקבוצות הילדים והנוער של סקיולד, פ.צ. קופנהגן וברונדבי, וראה בזינדין זידאן מודל לחיקוי. בשנת 2011 הוכתר כשחקן הדני הטוב ביותר עד גיל 17, וב-2013 הוכתר לכישרון השנה בדנמרק. הויביאו הצטרף לבאיירן מינכן בקיץ 2012 כאשר היה בן 17, וערך בכורה בבונדסליגה באפריל 2013 נגד נירנברג, והפך לשחקן הצעיר ביותר בתולדות באיירן מינכן שמשחק בבונדסליגה. הויביאו השתתף במספר משחקי בונדסליגה בעיקר כמחליף, אך בגמר הגביע הגרמני בשנת 2014 מול בורוסיה דורטמונד שיחק הויביאו 102 דקות וסייע לניצחונה של באיירן מינכן 0–2 בהארכה. בינואר 2015 הוארך חוזהו של הויביאו בבאיירן מינכן עד 2018. בפגרת החורף של עונת 2015 הושאל הויביאו לחצי עונה לאאוגסבורג על מנת לצבור דקות משחק, וסייע לקבוצה להעפיל אל הליגה האירופית. בתום העונה שב לבאיירן מינכן, והושאל מיד לשאלקה 04 למשך כל עונת 2015/16. בשאלקה ערך 23 הופעות וסיים עם הקבוצה במקום החמישי בבונדסליגה. בתום תקופת ההשאלה, חזר הויביאו לבאיירן מינכן, ונמכר בקיץ 2016 לסאות'המפטון תמורת 15 מיליון אירו. הויביאו ערך את הופעת הבכורה שלו במדי סאות'המפטון בתיקו 1-1 מול ווטפורד באוגוסט 2016. הויביאו הוביל את הקבוצה לגמר גביע הפוטבול ליג לשנת 2017, אך קבוצתו הפסידה 3-2 למנצ'סטר יונייטד בגמר, במשחק בו לא שותף. את עונת 2016/17 סיימו סאות'המפטון והויביאו במקום השמיני בפרמייר ליג. בפברואר 2018 הבקיע הויביאו את שערו הראשון בקבוצה, בניצחון 2-0 על ויגאן אתלטיק במסגרת גביע ה-FA. את עונת 2017/18 סיימו סאות'המפטון והויביאו במקום ה-17 בפרמייר ליג. בדצמבר 2018 מונה הויביאו כקפטן הקבוצה, שסיימה את עונת 2018/19 במקום ה-16, כשהויביאו מבקיע ארבעה שערי ליגה. בעונת 2019/20 הויביאו וסאות'המפטון סיימו במקום ה-11 בפרמייר ליג. ביוני 2020 נושל הויביאו מתפקיד הקפטן, לאחר שהצהיר לתקשורת כי ברצונו לעזוב את המועדון. ב-11 באוגוסט 2020 הצטרף הויביאו לטוטנהאם הוטספר תמורת של 15 מיליון ליש"ט. בספטמבר 2020 ערך הויביאו את הופעת הבכורה שלו במדי טוטנהאם הוטספר, בהפסד 1-0 לאברטון. בהמשך העונה, הפך הויביאו לבורג חשוב בקישור של המאמן ז'וזה מוריניו, ובנובמבר 2020 הוכתר כשחקן החודש בפרמייר ליג. ב-28 בינואר 2021 כבש שער בכורה במדי טוטנהאם, בהפסד קבוצתו 1–3 לליברפול. את עונת 2020/21, בה הויביאו היה השחקן ששיחק הכי הרבה דקות מכל שחקני הפרמייר ליג ולא החמיץ אף משחק, סיימה טוטנהאם במקום השביעי, והגיעה לשמינית גמר הליגה האירופית, שם הודחה על ידי דינמו זאגרב. הויביאו שיחק בכל הנבחרות הצעירות של דנמרק, ומשחק בנבחרת הבוגרת החל ממאי 2014. הויביאו שיחק עם נבחרת דנמרק במוקדמות יורו 2016, אך נבחרתו כשלה להעפיל ליורו 2016 עצמו. הויביאו זומן לסגל הדני המורחב למונדיאל 2018, אך נופה מהסגל הסופי. לסגל של דנמרק ליורו 2020 הויביאו זומן, ותפס תפקיד מפתח בטורניר זה. במשחק הראשון של הטורניר, בו הפסידה דנמרק 1-0 לפינלנד לאחר שכוכב הנבחרת כריסטיאן אריקסן התמוטט במהלך המשחק שחודש לאחר כשעתיים, הויביאו החטיא פנדל. בהמשך הטורניר, הויביאו הצטיין, והגיע עם הנבחרת באופן מפתיע עד לחצי הגמר, בו הפסידה דנמרק 2-1 לאנגליה בהארכה. בסופו של הטורניר היה היחיד מחברי נבחרתו שנבחר להיכלל בנבחרת המצטיינת של יורו 2020. נכלל בסגל נבחרת דנמרק לטורניר יורו 2024. בגיל 18, הויביאו איבד את אביו, שנפטר מסרטן הקיבה. באיירן מינכן בונדסליגה: 2012/13, 2013/14 הגביע הגרמני: 2013/14 גביע העולם למועדונים: 2013 אישיים נבחרת הטורניר ביורו 2020 כדורגלן השנה הדני: 2022 מדיה וקבצים בנושא פייר-אמיל הויביאו בוויקישיתוף פייר-אמיל הויביאו, ברשת החברתית אינסטגרם פייר-אמיל הויביאו, באתר Transfermarkt פייר-אמיל הויביאו, באתר Fussballdaten.de (בגרמנית) פייר-אמיל הויביאו, באתר Soccerway פייר-אמיל הויביאו, באתר BDFutbol פייר-אמיל הויביאו, באתר WorldFootball.net פייר-אמיל הויביאו, באתר National Football Teams פייר-אמיל הויביאו, באתר FootballDatabase.eu פייר-אמיל הויביאו, באתר ESPN Hjulmand har udtaget truppen til EM באתר הרשמי של התאחדות הכדורגל הדנית, 30 במאי 2024 (בדנית)